Az 1990-es sakkvilágbajnoksági ciklusban a világbajnokjelöltek versenyének párosmérkőzéses szakaszában, a negyeddöntőben kellett Karpovnak indulnia, és az izlandi Jóhann Hjartarsson ellen 3,5–1,5 arányban nyert. Az elődöntőben Artur Juszupov volt az ellenfele, aki ellen 4,5–3,5 arányú győzelmet aratott, míg a világbajnokjelöltek versenyének döntőjében a holland Jan Timman ellen diadalmaskodott 6,5–2,5 arányban, ezzel ismét jogot szerzett arra, hogy kihívja párosmérkőzésre a világbajnoki cím védőjét Kaszparovot.